
Pakuotės lapelis: informacija vartotojui

Edoxaban STADA Arzneimittel 15 mg plėvele dengtos tabletės
Edoxaban STADA Arzneimittel 30 mg plėvele dengtos tabletės
Edoxaban STADA Arzneimittel 60 mg plėvele dengtos tabletės
edoksabanas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Edoxaban STADA Arzneimittel ir kam jis vartojamas
2. Kas žinotina prieš vartojant Edoxaban STADA Arzneimittel
3. Kaip vartoti Edoxaban STADA Arzneimittel
4. Galimas šalutinis poveikis
5. Kaip laikyti Edoxaban STADA Arzneimittel
6. Pakuotės turinys ir kita informacija


1. Kas yra Edoxaban STADA Arzneimittel ir kam jis vartojamas

Edoxaban STADA Arzneimittel sudėtyje yra veikliosios medžiagos edoksabano, kuri priklauso antikoaguliantais vadinamų vaistų grupei. Šis vaistas padeda apsisaugoti nuo kraujo krešulių susidarymo. Jis blokuoja Xa faktoriaus, kuris yra svarbus kraujo krešėjimo veiksnys, aktyvumą.

Edoxaban STADA Arzneimittel vartojamas suaugusiesiems:
· kraujo krešulių formavimosi smegenyse (insulto) ir kitų kūno vietų kraujagyslėse profilaktikai, jeigu Jums yra nereguliaraus širdies ritmo forma, vadinama su vožtuvų liga nesusijusiu prieširdžių virpėjimu, ir bent vienas papildomas rizikos veiksnys, pvz., širdies nepakankamumas, anksčiau buvęs insultas arba padidėjęs kraujospūdis;
· kraujo krešuliams kojų venose (giliųjų venų trombozei) bei plaučių kraujagyslėse (plaučių embolijai) gydyti ir kraujo krešulių pasikartojimo profilaktikai kojų ir (arba) plaučių kraujagyslėse.


2. Kas žinotina prieš vartojant Edoxaban STADA Arzneimittel

Edoxaban STADA Arzneimittel vartoti DRAUDŽIAMA

· jeigu yra alergija edoksabanui arba bet kuriai pagalbinei šio vaisto medžiagai (jos išvardytos 6 skyriuje);
· jeigu stipriai kraujuojate;
· jeigu Jums yra liga arba būklė, dėl kurios padidėja didžiojo kraujavimo rizika (pvz., skrandžio opa, galvos smegenų pažeidimas arba kraujavimas į smegenis arba neseniai atlikta chirurginė smegenų arba akių operacija);
· jeigu kraujo krešulių profilaktikai vartojate kitų vaistų (pvz., varfarino, dabigatrano, rivaroksabano, apiksabano arba heparino), išskyrus atvejus, kai keičiamas gydymas antikoaguliantais arba kai per venos ar arterijos kateterį Jums leidžiama heparino, kad šis kateteris išliktų pralaidus;
· jeigu sergate kepenų liga ir todėl gali būti padidėjusi kraujavimo rizika;
· jeigu Jums yra nekontroliuojamas padidėjęs kraujospūdis;
· jeigu esate nėščia arba žindote.

Įspėjimai ir atsargumo priemonės

Pasitarkite su gydytoju arba vaistininku, prieš pradėdami vartoti Edoxaban STADA Arzneimittel:
· jeigu Jums yra padidėjusi kraujavimo rizika, kuri galima, jeigu Jums yra bent viena iš šių būklių:
· galutinės stadijos inkstų liga arba jeigu Jums taikoma dializė;
· sunki kepenų liga;
· kraujavimo sutrikimai;
· akių dugno kraujagyslių sutrikimas (retinopatija);
· neseniai pasireiškęs kraujavimas į smegenis (intrakranijinis arba intracerebrinis kraujavimas);
· smegenų arba stuburo kraujagyslių sutrikimai;
· jeigu Jums įstatytas mechaninis širdies vožtuvas.

Edoxaban STADA Arzneimittel 15 mg reikia vartoti tik tada, kai gydymas Edoxaban STADA Arzneimittel 30 mg keičiamas gydymu vitamino K antagonistu (pvz., varfarinu) (žr. 3 skyrių „Kaip vartoti Edoxaban STADA Arzneimittel“).

Vartojant Edoxaban STADA Arzneimittel, ypatingų atsargumo priemonių reikia:
· jeigu žinote, kad sergate liga, vadinama antifosfolipidiniu sindromu (imuninės sistemos sutrikimas, dėl kurio padidėja kraujo krešulių susidarymo rizika), pasakykite apie tai savo gydytojui, kuris nuspręs, ar reikės keisti Jums taikomą gydymą.

Jeigu Jums reikia atlikti operaciją:
· labai svarbu Edoxaban STADA Arzneimittel vartoti prieš ir po operacijos, tiksliai tuo laiku, kaip pasakė Jūsų gydytojas. Jeigu įmanoma, Edoxaban STADA Arzneimittel vartojimą reikia nutraukti likus mažiausiai 24 valandoms iki operacijos. Gydytojas nustatys, kada vėl reikia pradėti vartoti Edoxaban STADA Arzneimittel.
Skubios pagalbos atvejais gydytojas Jums patars dėl Edoxaban STADA Arzneimittel vartojimo.

Vaikams ir paaugliams

Edoxaban STADA Arzneimittel nerekomenduojama vartoti jaunesniems kaip 18 metų vaikams ir paaugliams.

Kiti vaistai ir Edoxaban STADA Arzneimittel

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Jeigu vartojate kurio nors iš šių vaistų:
· kai kurių vaistų nuo grybelinės infekcijos (pvz., ketokonazolo);
· vaistų nuo širdies ritmo sutrikimo (pvz., dronedarono, chinidino, verapamilio);
· kitų vaistų, skirtų kraujo krešėjimui mažinti (pvz., heparino, klopidogrelio ar vitamino K antagonistų, tokių kaip varfarinas, acenokumarolis, fenprokumonas arba dabigatranas, rivaroksabanas, apiksabanas);
· antibiotikų (pvz., eritromicino, klaritromicino);
· vaistų, skirtų organo atmetimui po transplantacijos profilaktikai (pvz., ciklosporino);
· vaistų nuo uždegimo ir skausmą malšinančių vaistų (pvz., naprokseno arba acetilsalicilo rūgšties);
· antidepresantų, vadinamų selektyviais serotonino reabsorbcijos inhibitoriais arba serotonino‑norepinefrino reabsorbcijos inhibitoriais.

Jeigu bet kuris iš prieš tai išvardintų teiginių Jums tinka, prieš pradėdami vartoti Edoxaban STADA Arzneimittel, pasakykite gydytojui, nes šie vaistai gali didinti Edoxaban STADA Arzneimittel poveikį ir nepageidaujamo kraujavimo tikimybę. Jūsų gydytojas nuspręs, ar skirti Jums Edoxaban STADA Arzneimittel ir ar Jus stebėti.

Jeigu vartojate kurio nors iš šių vaistų:
· kai kurių vaistų nuo epilepsijos (pvz., fenitoino, karbamazepino, fenobarbitalio);
· jonažolės, augalinio vaisto, vartojamo nerimui ar lengvai depresijai gydyti;
· antibiotiko rifampicino.

Jeigu bet kuris iš prieš tai išvardintų teiginių Jums tinka, prieš pradėdami vartoti Edoxaban STADA Arzneimittel, pasakykite gydytojui, nes Edoxaban STADA Arzneimittel veiksmingumas gali sumažėti. Jūsų gydytojas nuspręs, ar Jums skirti Edoxaban STADA Arzneimittel ir ar Jus stebėti.

Nėštumas ir žindymo laikotarpis

Jeigu esate nėščia arba žindote kūdikį, Edoxaban STADA Arzneimittel vartoti draudžiama. Jeigu yra galimybė, kad galite pastoti, gydymo Edoxaban STADA Arzneimittel metu reikia naudoti patikimas kontracepcijos priemones. Jeigu gydymo Edoxaban STADA Arzneimittel metu pastojote, nedelsdama pasakykite gydytojui, kuris nuspręs, kaip Jus reikia gydyti.

Vairavimas ir mechanizmų valdymas

Edoxaban STADA Arzneimittel gebėjimo vairuoti ir valdyti mechanizmus neveikia arba veikia nereikšmingai.

Edoxaban STADA Arzneimittel sudėtyje yra natrio

Šio vaisto kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3. Kaip vartoti Edoxaban STADA Arzneimittel

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Kiek vaisto vartoti

Rekomenduojama dozė yra viena 60 mg tabletė vieną kartą per parą.
· Jeigu Jūsų inkstų funkcija sutrikusi, gydytojas gali sumažinti dozę iki vienos 30 mg tabletės vieną kartą per parą;
· jeigu Jūsų kūno svoris yra 60 kg arba mažesnis, rekomenduojama dozė yra viena 30 mg tabletė vieną kartą per parą.
· jeigu gydytojas skyrė vaistų, kurie yra P-gp inhibitoriai (ciklosporino, dronedarono, eritromicino ar ketokonazolo), rekomenduojama dozė yra viena 30 mg tabletė vieną kartą per parą.

Kaip vartoti tabletę

Nurykite visą tabletę, geriausia užgerdami vandeniu.
Edoxaban STADA Arzneimittel galima vartoti valgio metu arba nevalgius.

Jeigu Jums sunku nuryti visą tabletę, pasitarkite su gydytoju dėl kitų Edoxaban STADA Arzneimittel vartojimo būdų. Tabletę galima susmulkinti ir sumaišyti su vandeniu arba obuolių tyre prieš pat vartojimą. Jeigu reikia, gydytojas taip pat gali Jums supilti susmulkintą Edoxaban STADA Arzneimittel tabletę per į nosį įvestą vamzdelį (skrandžio zondą) arba per į skrandį įvestą vamzdelį (maitinimui skirtą skrandžio vamzdelį).

Gydytojas gali pakeisti Jūsų gydymą antikoaguliantais, kaip nurodyta toliau.

Gydymo vitamino K antagonistais (pvz., varfarinu) keitimas gydymu Edoxaban STADA Arzneimittel
Nustokite vartoti vitamino K antagonisto (pvz., varfarino). Gydytojas turi atlikti kraujo tyrimus ir nurodyti, kada pradėti vartoti Edoxaban STADA Arzneimittel.

Gydymo ne VKA geriamaisiais antikoaguliantais (dabigatranu, rivaroksabanu ar apiksabanu) keitimas gydymu Edoxaban STADA Arzneimittel
Nustokite vartoti ankstesnių vaistų (pvz., dabigatrano, rivaroksabano ar apiksabano) ir pradėkite vartoti Edoxaban STADA Arzneimittel kitos pagal grafiką numatytos dozės vartojimo metu.

Gydymo parenteriniais antikoaguliantais (pvz., heparinu) keitimas gydymu Edoxaban STADA Arzneimittel
Nustokite vartoti antikoagulianto (pvz., heparino) ir pradėkite vartoti Edoxaban STADA Arzneimittel kitos pagal grafiką antikoagulianto dozės vartojimo metu.

Gydymo Edoxaban STADA Arzneimittel keitimas gydymu vitamino K antagonistais (pvz., varfarinu)
Jeigu šiuo metu vartojate 60 mg Edoxaban STADA Arzneimittel:
Gydytojas nurodys Jums sumažinti Edoxaban STADA Arzneimittel dozę iki 30 mg tabletės vieną kartą per parą ir vartoti ją kartu su vitamino K antagonistu (pvz., varfarinu). Gydytojas turės atlikti kraujo tyrimus ir nurodyti, kada nustoti vartoti Edoxaban STADA Arzneimittel.
Jeigu šiuo metu vartojate 30 mg Edoxaban STADA Arzneimittel (sumažintą dozę):
Gydytojas nurodys Jums sumažinti Edoxaban STADA Arzneimittel dozę iki 15 mg tabletės vieną kartą per parą ir vartoti ją kartu su vitamino K antagonistu (pvz., varfarinu). Gydytojas turės atlikti kraujo tyrimus ir nurodyti, kada nustoti vartoti Edoxaban STADA Arzneimittel.

Gydymo Edoxaban STADA Arzneimittel keitimas gydymu ne VKA geriamaisiais antikoaguliantais (dabigatranu, rivaroksabanu ar apiksabanu)
Nustokite vartoti Edoxaban STADA Arzneimittel ir pradėkite vartoti ne VKA antikoagulianto (pvz., dabigatrano, rivaroksabano ar apiksabano) kitos pagal grafiką Edoxaban STADA Arzneimittel dozės vartojimo metu.

Gydymo Edoxaban STADA Arzneimittel keitimas gydymu parenteriniais antikoaguliantais (pvz., heparinu)
Nustokite vartoti Edoxaban STADA Arzneimittel ir pradėkite vartoti parenterinio antikoagulianto (pvz., heparino) kitos pagal grafiką Edoxaban STADA Arzneimittel dozės vartojimo metu.

Pacientai, kuriems atliekama kardioversija

Jeigu Jums yra sutrikęs širdies ritmas ir jį reikia atstatyti atliekant kardioversija vadinamą procedūrą, vartokite Edoxaban STADA Arzneimittel gydytojo nurodytu metu, kad apsisaugotumėte, jog smegenų ir kitose organizmo kraujagyslėse nesusidarytų kraujo krešulių.

Ką daryti pavartojus per didelę Edoxaban STADA Arzneimittel dozę

Jeigu pavartojote per daug Edoxaban STADA Arzneimittel tablečių, nedelsdami pasakykite gydytojui.
Pavartojus didesnę Edoxaban STADA Arzneimittel dozę nei rekomenduojama, Jums gali padidėti kraujavimo rizika.

Pamiršus pavartoti Edoxaban STADA Arzneimittel

Nedelsdami išgerkite tabletę, tada kitą dieną toliau vartokite po vieną tabletę vieną kartą per parą, kaip įprasta. Negalima tą pačią dieną vartoti dvigubos dozės norint kompensuoti praleistą dozę.

Nustojus vartoti Edoxaban STADA Arzneimittel

Nenustokite vartoti Edoxaban STADA Arzneimittel, nepasitarę su gydytoju, nes Edoxaban STADA Arzneimittel gydo sunkias būkles ir padeda jų išvengti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Kaip ir kiti panašūs vaistai (vaistai, mažinantys kraujo krešėjimą), Edoxaban STADA Arzneimittel gali sukelti kraujavimą, kuris gali būti potencialiai pavojingas gyvybei. Kai kuriais atvejais kraujavimas gali nebūti akivaizdus.

Jeigu pasireiškė kraujavimo reiškinys, kuris savaime nesustoja, arba jeigu pasireiškė gausaus kraujavimo požymiai (neįprastas silpnumas, nuovargis, blyškumas, svaigulys, galvos skausmas ar nepaaiškinamas patinimas), nedelsdami kreipkitės į gydytoją.
Jūsų gydytojas gali nuspręsti Jus atidžiau stebėti arba pakeisti Jūsų vartojamą vaistą.

Bendras galimo šalutinio poveikio sąrašas

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· pilvo skausmas;
· nenormalūs kepenų funkcijos kraujo tyrimų rezultatai;
· kraujavimas iš odos arba po oda;
· anemija (sumažėjęs raudonųjų kraujo kūnelių skaičius);
· kraujavimas iš nosies;
· kraujavimas iš makšties;
· bėrimas;
· kraujavimas žarnyne;
· kraujavimas iš burnos ir (arba) ryklės;
· kraujas, aptinkamas Jūsų šlapime;
· kraujavimas po sužalojimo (dūrio);
· kraujavimas skrandyje;
· svaigulys;
· šleikštulys;
· galvos skausmas;
· niežulys.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· kraujavimas akyse;
· kraujavimas iš chirurginės žaizdos po operacijos;
· kraujas skrepliuose kosint;
· kraujavimas smegenyse;
· kitų tipų kraujavimas;
· mažas trombocitų (kraujo plokštelių) skaičius kraujyje (tai gali veikti krešėjimą);
· alerginė reakcija;
· dilgėlinė.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· kraujavimas raumenyse;
· kraujavimas sąnariuose;
· kraujavimas pilve;
· kraujavimas širdyje;
· kraujavimas kaukolės viduje;
· kraujavimas po chirurginės procedūros;
· alerginis šokas;
· bet kurios kūno dalies patinimas dėl alerginės reakcijos.

Dažnis nežinomas (negali būti apskaičiuotas pagal turimus duomenis):
· kraujavimas inkstuose, kartais su krauju šlapime, dėl kurio inkstai negali tinkamai veikti (su antikoaguliantais susijusi nefropatija).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Edoxaban STADA Arzneimittel

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės arba buteliuko etiketės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Edoxaban STADA Arzneimittel sudėtis

· Veiklioji medžiaga yra edoksabanas (tozilato monohidrato pavidalu).

Edoxaban STADA Arzneimittel 15 mg plėvele dengtos tabletės
Kiekvienoje plėvele dengtoje tabletėje yra 15 mg edoksabano (tozilato monohidrato pavidalu).

Edoxaban STADA Arzneimittel 30 mg plėvele dengtos tabletės
Kiekvienoje plėvele dengtoje tabletėje yra 30 mg edoksabano (tozilato monohidrato pavidalu).

Edoxaban STADA Arzneimittel 60 mg plėvele dengtos tabletės
Kiekvienoje plėvele dengtoje tabletėje yra 60 mg edoksabano (tozilato monohidrato pavidalu).

· Pagalbinės medžiagos yra:

Edoxaban STADA Arzneimittel 15 mg plėvele dengtos tabletės
Maltodekstrinas, mikrokristalinė celiuliozė, karboksimetilkrakmolo natrio druska, krospovidonas, koloidinis bevandenis silicio dioksidas, magnio stearatas, Opadry Orange plėvelė (kurią sudaro: hipromeliozė (E464), kalcio karbonatas (E170), makrogolis (E1521), talkas (E553b), geltonasis geležies oksidas (E172), raudonasis geležies oksidas (E172), juodasis geležies oksidas (E172)), karnaubo vaškas.

Edoxaban STADA Arzneimittel 30 mg plėvele dengtos tabletės
Maltodekstrinas, mikrokristalinė celiuliozė, karboksimetilkrakmolo natrio druska, krospovidonas, koloidinis bevandenis silicio dioksidas, magnio stearatas, Opadry Pink plėvelė (kurią sudaro: hipromeliozė (E464), kalcio karbonatas (E170), makrogolis (E1521), talkas (E553b), raudonasis geležies oksidas (E172), karminas (E120), juodasis geležies oksidas (E172)), karnaubo vaškas.

Edoxaban STADA Arzneimittel 60 mg plėvele dengtos tabletės
Maltodekstrinas, mikrokristalinė celiuliozė, karboksimetilkrakmolo natrio druska, krospovidonas, koloidinis bevandenis silicio dioksidas, magnio stearatas, Opadry Yellow plėvelė (kurią sudaro: hipromeliozė (E464), kalcio karbonatas (E170), makrogolis (E1521), talkas (E553b), geltonasis geležies oksidas (E172), juodasis geležies oksidas (E172), raudonasis geležies oksidas (E172)), karnaubo vaškas.

Edoxaban STADA Arzneimittel išvaizda ir kiekis pakuotėje

Edoxaban STADA Arzneimittel 15 mg plėvele dengtos tabletės yra oranžinės, apvalios, abipus išgaubtos plėvele dengtos tabletės, kurių skersmuo yra maždaug 6 mm.

PVdC / PVC// Alu lizdinė plokštelė, kurioje yra 10 plėvele dengtų tablečių, arba PVdC / PVC// Alu perforuotos dalomosios lizdinės plokštelės, kuriose yra po 10 x 1 plėvele dengtų tablečių.
DTPE buteliukas su polipropileno užsukamuoju dangtelio uždoriu ir integruotu sausikliu arba su vaikų sunkiai atidaromu polipropileno užsukamuoju dangtelio uždoriu ir integruotu sausikliu Buteliuke yra 100 arba 500 plėvele dengtų tablečių.

Edoxaban STADA Arzneimittel 30 mg plėvele dengtos tabletės yra rausvos, apvalios, abipus išgaubtos plėvele dengtos tabletės, kurių skersmuo yra maždaug 8 mm.

PVdC / PVC// Alu lizdinė plokštelė, kurioje yra 10, 14, 28, 30, 56, 60, 84, 90, 98 arba 100 plėvele dengtų tablečių, arba PVdC / PVC// Alu perforuotos dalomosios lizdinės plokštelės, kuriose yra po 10 x 1 , 28 x 1, 50 x1 arba 100 x 1 plėvele dengtų tablečių. PVdC / PVC//Alu kalendorinė lizdinė plokštelė, kurioje yra 28 plėvele dengtos tabletės.
DTPE buteliukas su polipropileno užsukamuoju dangtelio uždoriu ir integruotu sausikliu arba su vaikų sunkiai atidaromu polipropileno užsukamuoju dangtelio uždoriu ir integruotu sausikliu. Buteliuke yra 100 arba 500 plėvele dengtų tablečių.

Edoxaban STADA Arzneimittel 60 mg plėvele dengtos tabletės yra geltonos, apvalios, abipus išgaubtos plėvele dengtos tabletės, kurių skersmuo yra maždaug 10 mm.

PVdC / PVC// Alu lizdinė plokštelė, kurioje yra 10, 14, 28, 30, 56, 60, 84, 90, 98 arba 100 plėvele dengtų tablečių, arba PVdC / PVC// Alu perforuotos dalomosios lizdinės plokštelės, kuriose yra po 10 x 1 , 28 x 1, 50 x1 arba 100 x 1 plėvele dengtų tablečių. PVdC / PVC// Alu kalendorinė lizdinė plokštelė, kurioje yra 28 plėvele dengtos tabletės.
DTPE buteliukas su polipropileno užsukamuoju dangtelio uždoriu ir integruotu sausikliu arba su vaikų sunkiai atidaromu polipropileno užsukamuoju dangtelio uždoriu ir integruotu sausikliu. Buteliuke yra 100 arba 500 plėvele dengtų tablečių.

Lizdinėse plokštelėse gali būti arba nebūti įspaustų kalendorinių dienų.

Gali būti tiekiamos ne visų dydžių pakuotės.

Registruotojas ir gamintojas

Registruotojas
STADA Arzneimittel AG
Stadastrasse 2-18
61118 Bad Vilbel
Vokietija

Gamintojas
STADA Arzneimittel AG
Stadastrasse 2-18
61118 Bad Vilbel
Vokietija

arba

STADA Arzneimittel GmbH
Muthgasse 36/2
1190 Vienna
Austrija

arba

Stada M&D S.R.L.
Strada Trascaului Nr 10
401135 Turda
Rumunija

arba

Centrafarm Services B.V.
Van De Reijtstraat 31 E
4814 NE Breda, Noord-Brabant
Nyderlandai

arba

Clonmel Healthcare Ltd.
Waterford Road, Co. Tipperary
E91 D768 Clonmel
Airija

arba

Laboratori Fundació Dau
C/C, 12-14 Pol. Ind. Zona Franca
08040 Barcelona
Ispanija

arba

Stada Nordic ApS
Marielundvej 46 A
2730 Herlev
Danija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „STADA Baltics“
A. Goštauto g. 40A
LT-03163 Vilnius
Lietuva
Tel.: +370 5 260 3926
El. paštas: stada.baltics@stada.com

Šis vaistas Europos ekonominės erdvės valstybėse narėse registruotas tokiais pavadinimais:

	Islandija, Airija, Austrija, Čekija, Danija, Islandija, Lenkija, Malta, Nyderlandai, Norvegija, Portugalija, Suomija, Švedija, Vokietija:
	Edoxaban STADA

	Belgija, Liuksemburgas:
	Edoxaban EG

	Estija, Kroatija, Latvija, Lietuva, Slovakija, Vengrija:
	Edoxaban STADA Arzneimittel

	Ispanija:
	Edoxabán Stada

	Kroatija:
	Edoksaban STADA

	Rumunija:
	Edoxaban Stada Arzneimittel




Šis pakuotės lapelis paskutinį kartą peržiūrėtas 2026-09-28.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

